Document ID: 32005R0067

ΚΑΝΟΝΙΣΜΌΣ (ΕΚ) αριθ. 67/2005 ΤΗΣ ΕΠΙΤΡΟΠΉΣ
της 17ης Ιανουαρίου 2005
για την τροποποίηση του κανονισμού (ΕΚ) αριθ. 2879/2000 για τις λεπτομέρειες εφαρμογής του κανονισμού (ΕΚ) αριθ. 2702/1999 του Συμβουλίου σχετικά με ενέργειες ενημέρωσης και προώθησης γεωργικών προϊόντων στις τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2702/1999 του Συμβουλίου, της 14ης Δεκεμβρίου 1999, σχετικά με τις ενέργειες ενημέρωσης και προώθησης για τα γεωργικά προϊόντα στις τρίτες χώρες (1), και ιδίως το άρθρο 11,
Εκτιμώντας τα ακόλουθα:
(1)
Στα άρθρα 3 και 4 του κανονισμού (ΕΚ) αριθ. 2702/1999 καθορίζονται τα κριτήρια για την επιλογή των αγορών και των προϊόντων που δύνανται να αποτελέσουν το πεδίο/αντικείμενο ενεργειών ενημέρωσης ή/και προώθησης σε τρίτες χώρες. Ο κατάλογος των εν λόγω αγορών και προϊόντων παρατίθεται στο παράρτημα του κανονισμού (ΕΚ) αριθ. 2879/2000 της Επιτροπής (2).
(2)
Σύμφωνα με το άρθρο 5 του κανονισμού (ΕΚ) αριθ. 2702/1999, κάθε δύο έτη, η Επιτροπή καταρτίζει κατάλογο των αγορών και των προϊόντων που αναφέρονται στα άρθρα 3 και 4 του συγκεκριμένου κανονισμού.
(3)
Ο κατάλογος των αγορών στόχου πρέπει να αναθεωρηθεί για να ληφθεί υπόψη το γεγονός ότι η Κροατία, η Βοσνία-Ερζεγοβίνη, η Σερβία και Μαυροβούνιο, η Πρώην Γιουγκοσλαβική Δημοκρατία της Μακεδονίας, η Τουρκία και η Ουκρανία αποτελούν εξαγωγικές αγορές που παρουσιάζουν ιδιαίτερο ενδιαφέρον για ορισμένα κράτη μέλη και προσφέρουν εξαγωγικές δυνατότητες για την Κοινότητα εν γένει.
(4)
Τα άνθη και τα φυτά είναι προϊόντα για τα οποία θα μπορούσε να βελτιωθεί η ισορροπία της αγοράς μέσω ενεργειών ενημέρωσης ή/και γενικής προώθησης σε τρίτες χώρες. Πρέπει, επομένως, να περιληφθούν τα προϊόντα αυτά στον κατάλογο προϊόντων που δύνανται να αποτελέσουν αντικείμενο ενεργειών προώθησης σε τρίτες χώρες.
(5)
Ενδείκνυται να διευρυνθεί η αναφορά του παραρτήματος του κανονισμού (ΕΚ) αριθ. 2879/2000 στα τυριά και γιαούρτια, ώστε να συμπεριληφθούν τα γαλακτοκομικά προϊόντα στο σύνολό τους.
(6)
Τα προϊόντα με προστατευόμενη ονομασία προέλευσης (ΠΟΠ), με προστατευόμενη γεωγραφική ένδειξη (ΠΓΕ) ή τα ειδικά παραδοσιακά προϊόντα εγγυημένα (ΕΠΠΕ), σύμφωνα με τον κανονισμό (ΕΚ) αριθ. 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (3) ή τον κανονισμό (ΕΚ) αριθ. 2082/92 του Συμβουλίου, της 14ης Ιουλίου 1992, για τις βεβαιώσεις ιδιοτυπίας των γεωργικών προϊόντων και των τροφίμων (4), καθώς και τα προϊόντα βιολογικής γεωργίας, σύμφωνα με τον κανονισμό (ΕΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (5), είναι προϊόντα ποιότητας, η παραγωγή των οποίων θεωρείται ότι έχει προτεραιότητα στο πλαίσιο της κοινής γεωργικής πολιτικής. Τα προϊόντα αυτά πρέπει, επομένως, να περιληφθούν στο παράρτημα του κανονισμού (ΕΚ) αριθ. 2879/2000, ώστε να μπορούν να επωφελούνται από όλες τις ενέργειες προώθησης και ενημέρωσης που προβλέπονται στο καθεστώς προώθησης γεωργικών προϊόντων στις τρίτες χώρες.
(7)
Πρέπει, επομένως, να τροποποιηθεί ανάλογα ο κανονισμός (ΕΚ) αριθ. 2879/2000.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη που διατυπώθηκε στη συνεδρίαση της μεικτής επιτροπής διαχείρισης για την προώθηση των γεωργικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2879/2000 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Ιανουαρίου 2005.

Labels: 7
3
5
6